Ilkka Levä

Ilkka Levä (s. 30. joulukuuta 1967, Joutseno) on suomalainen historioitsija sekä Suomen ja Pohjoismaiden historian dosentti Helsingin yliopistossa.

Levä väitteli tohtoriksi psykohistoriallisella tutkimuksella suomalaisen poliisikulttuurin muutoksesta 1930-luvulta 1990-luvulle 4. kesäkuuta 2008. Hänet nimitettiin dosentiksi 11. marraskuuta 2009. Levä on julkaissut seitsemän monografiaa käsitellen poliisin lisäksi Suomen kulttuurirahaston perustamiskeräyksiä, Helsingin vankilan historiaa, Terveyskylpyläliiton kulttuurihistoriaa, toimihenkilökeskusjärjestöjen tasa-arvotyötä sekä naiskuvaa ja IAET-kassan historiaa. 

Levä on monografiatutkimuksien lisäksi tutkinut Mark Romanekin ja Quentin Tarantinon elokuvien yhteiskunnallisuutta sekä Helsingin metroa. Levä kirjoitti Suomen Lääkäriliiton keväällä 2010 ilmestyneeseen 100-vuotishistoriateokseen liiton edunvalvontaa koskevan osion. Levä on tutkinut vuodesta 2012 alkaen suomalaisia toimihenkilökeskusjärjestöjä TVK:ta, STTK:ta ja Akavaa. Elokuussa 2013 Levä toimi vierailevana tutkijana Söulin Kansallisessa yliopistossa ja julkaisi matkan jälkeen artikkelin yliopiston humanistisen tiedekunnan Horizons julkaisusarjassa otsikolla Encountering Korean Cinema: Imaging through Cinematic Violence. 

Levä valmistelee skitsoanalyyttista tutkimushanketta biokapitalismin, työn ja geenimanipulaation semioottiskulttuurisesta kolmiyhteydestä 2000-luvun globaalislokaalisessa ja verkottuneessa maailmassa.

Levä on käsikirjoittanut yhdessä kirjailija Sami Liuhdon kanssa elokuvan Agilem eli fragmentteja Pään elämästä, jonka hän myös itse ohjasi. Elokuva kertoo taiteilija Aartje Aeria Agilemin jälkeenjääneiden taiteellisten fragmenttien kautta tulevaisuuden dystopian Suomesta. Elokuvan ovat tuottaneet Osuuskunta Punainen Vaara Productions ja Tühma Audio/Visual Oy. Elokuva sai kutsuvierasensi-iltansa 16. huhtikuuta 2018 elokuvateatteri Andorrassa. Elokuva on valittu kolmille ulkomaalaisille festivaaleille ja se sai kunniamaininnan International Independent Film Festivaleilla 2019 tammikuussa, IndieFEST Film Awardseissa 2019 keväällä ja Los Angeles Underground Film Festivalin tarjokassarjassa syksyllä 2019. Elokuva palkittiin parhaan elokuvan palkinnolla omassa tieteiselokuvakategoriassaan (best fantastic feature film) kolmansilla Venezuelan Maracayssa järjestetyillä elokuva- ja videofestivaaleilla kesällä 2019.

Levän ensimmäinen kaunokirjallinen romaani julkaistaan syksyllä 2020. Kirjan kustantaa Käsite-kirja.

Julkaisut  
Työttömyyskassojen edelläkävijä - IAET-kassan historia 1969-2019. IAET-kassa: Helsinki 2019.
Toimihenkilöliikkeen naiskuvat 1954-2014. TJS Opintokeskus: Helsinki 2018.
Työaikakirja. Toim. Mika Helander, Ilkka Levä & Sanna Saksela-Bergholm. Into-kustannus: Helsinki 2017.
Yhteisöstä yksilöön: Juha Siltalan juhlakirja. Toim. Marja Jalava, Ilkka Levä, Tuomas Tepora & Ville Yliaska. Into-kustannus: Helsinki 2017.
Tasa-arvotyön toimintatavat ja rakenteet toimihenkilöliikkeessä. TJS Opintokeskus: Helsinki 2016. Yhdessä Anu-Hanna Anttilan kanssa.
Terveyden kylvyssä. Terveyskylpyläliiton kulttuurihistoria. TKL Terveys- ja Kuntolomat ry: Helsinki 2015.
Kansallisvaltion teräsmiehestä valtakunnan sovittelijaksi – Poliisikulttuurin psykohistorialliset solmukohdat 1930−1997. Bibliotheca Historica 116. Suomalaisen Kirjallisuuden Seura: Helsinki 2008.
Sörkan kivinen syli - Helsingin viereisen kuritushuoneen muutos Helsingin vankilaksi. Acta Poenologica 1:2006. Vankeinhoidon koulutuskeskus: Tampere 2006.
Sivistyneistön ja kansan uusi liitto. Suomen Kulttuurirahaston perustamiskeräykset ja kansallinen ajattelu. Cultura-sarja II. Suomen Kulttuurirahaston julkaisuja. Suomen Kulttuurirahasto: Helsinki 2001.

Aiheesta muualla 
Poliittisen talouden fetissien tuhoaminen Quentin Tarantinon elokuvissa 
Metron fantasmat
Encountering Korean Cinema: Imaging through Cinematic Violence
Turvattomuus ja uhriutuminen yhteiskunnallisena ryhmäfantasiana
Levä Helsingin yliopiston tutkimusportaalissa
Levän sivu Vimeo.com palvelussa
Levän sivu IMDB palvelussa

Suomalaiset historioitsijat
Vuonna 1967 syntyneet
Elävät henkilöt

Lähteet